J. Brocka, poslanec: (2010-02-10):
Teraz dovoľte, aby som prešiel k tomu návrhu, ktorý predkladám s mojou kolegyňou Monikou Gibalovou. Dámy a páni, hospodárska kríza, nezamestnanosť, to je téma, ktorej sa venujeme v tomto návrhu. Nezamestnanosť je jedným z najväčších ekonomických a sociálnych problémov Slovenska. Výrazne sa zvýšila v čase globálnej hospodárskej krízy a v posledných dňoch prekračuje úroveň 13 %. To sú oficiálne štatistiky. Ale reálny počet ľudí bez práce v produktívnom veku je vyšší. Myslím si, že je viac ako 15 %. Táto nezamestnanosť pre spoločnosť predstavuje na jednej strane obrovské straty z nevyužitia potenciálu pracovnej sily a na druhej strane zvýšené sociálne výdavky štátneho rozpočtu pre túto skupinu občanov. Osobitne zložitá situácia je u mladých ľudí, ktorí vstupujú na trh práce. Absolventi stredných a vysokých škôl akoby najviac doplácali na hospodársku krízu. Zamestnať sa dnes pre nich je takmer nemožné. Dokazujú to aj štatistiky vývoja nezamestnanosti u nás. Minulý rok ku koncu septembra bolo v evidencií úradov práce viac ako 33 000 absolventov škôl, čo je v porovnaní s predchádzajúcim rokom nárast o 72 %. Nezamestnanosť mladých ľudí na Slovensku vo veku od 15 do 24 rokov teda už po prvom štvrťroku v minulom roku bola na úrovni 22 %, čo je oveľa viac ako je priemer Európskej únie a aj priemer eurozóny. Ich nevýhodou oproti ostatným uchádzačom o prácu je absencia praxe a nerozvinuté pracovné návyky. Rizikom tejto skupiny z nezaradenia do pracovného procesu po ukončení školskej dochádzky sú možné deformácie v osobnostnom vývoji s negatívnymi prejavmi, nevynímajúc asociálne správanie i kriminalitu. Absolventi škôl sú na tom najhoršie za posledných šesť rokov. Nik ich nechce zamestnať. Na úradoch práce ich je dnes dvakrát viac ako pred krízou. Aktuálne voľné pracovné miesta pre absolventov nedosahujú ani 3 000. Firmy ak chcú niekoho zamestnať, tak sú to ľudia s praxou. Absolventi sa pohybujú v začarovanom kruhu, bez zamestnania nemajú prax a bez praxe nemôžu získať zamestnanie. Absolventi sa stávajú stratenou generáciou. Táto vláda sa pokúsila pomôcť tejto skupine uchádzačov o zamestnanie tzv. absolventskou praxou. Z toho počtu evidovaných nezamestnaných absolventov asi jedna pätina uchádzačov využila túto možnosť, ktorá pre nich predstavuje vyradenie z evidencie na pol roka. Bublina zamestnávania, rýchleho zárobku v zahraničí tiež praskla, preto prichádzame s návrhom, ako hľadať pomoc a riešenie doma. Navrhujeme oslobodiť zamestnávateľov od platenia poistných odvodov do Sociálnej poisťovne za zamestnanca, ktorý je absolventom školy po dobu jedného roka od skočenia prípravy na povolanie. Ide o zníženie nákladov na strane zamestnávateľa, rádovo skoro o 30 %. Týmto opatrením sa absolventi môžu stať veľmi atraktívnymi uchádzačmi o zamestnanie, veľmi atraktívnymi na trhu práce. V doložke finančných a ekonomických výhod uvádzame, že tento návrh zákona má pozitívny dopad na verejné financie. Ja som tam použil príklad, že ak by po prijatí tohto zákona 20 000 nových pracovných miest vzniklo na strane zamestnávateľov pre absolventov škôl s priemerným hrubým zárobkom 15 000, teda v korunách ešte, keď sme ten návrh robili na konci minulého roka, tak by to znamenalo úsporu v štátnom rozpočte takmer 300 mil. korún alebo v eurách skoro 10 mil. eur a príjmy štátneho rozpočtu na druhej strane by sa zvýšili prostredníctvom nepriamych daní o takmer 450 mil. korún alebo 15 mil. eur, samozrejme, s rovnakým výhľadom rozpočtovým aj na roky 2011 a 2012. Dámy a páni, táto úprava je v súlade s ústavou. Návrh bude mať pozitívny vplyv na zamestnanosť a na vytváranie nových pracovných miest zamestnávateľmi a bude viac motivovať občanov k prijatiu zamestnania. Ďakujem za to, že ste ma vypočuli.